雪中月波即事
作者：葛紹體
朝代：宋

paragraphs: 天地黯淡疑古初，遠近依約垂冰壺。
樓閣突兀撐蘧廬，林阜參差自縈紆。
極目似接滄溟虛，流水迤邐隨城隅。
客舟飄颻帆影孤，紫幕半罩推蓬圖。
須臾四面雲糢糊，舞風片片細和麤。
带雨點點密更疎，陣復一陣低勻鋪。
梅腮破紅笑卷舒，柳眼含赤窺榮枯。
水鴨飛去投平蕪，野雁鳴來落寒蘆。
巷嫗追逐携雙姝，巧花入時壓鬢梳。
艷歌逸響龡笙竽，酒酣意氣高陽徒。
蓴盤快斫松江鱸，茶鼎漸融女牆酥。
駕言旋返日已晡，馬驕不羨灞橋馿。
人言雪瑞慶農夫，况此連雪祥可符，黄土耕桑拱行都。